Document ID: /roh_data/filtered/fineweb-2-filterrobots_roh.jsonl.gz/39578

Purtret
Artikel - Purtret
Associaziun per hotellaria e gastronomia
GastroGrischun dumbra var 1'000 commembers da l'hotellaria e gastronomia ed è la pli gronda associaziun grischuna dals patruns d'hotellaria e gastronomia. L'associaziun s'enclegia sco partenaria da la branscha d'hotellaria e gastronomia e metta a disposiziun als commembers ina rait innovativa cun sistem. Il success da tut ils commembers stat en il center.
Visiun
Quai che reguarda la qualitad, l'innovaziun e la persistenza tutga GastroGrischun tar las associaziuns chantunalas per hotellaria e gastronomia las pli impurtantas da la Svizra. Perquai sa sviluppan er ils manaschis grischuns formidablamain.
Champs d'acziun
Scolaziun e perfecziunament
Scolar e perfecziunar cuntinuadamain las collavuraturas ed ils collavuraturs – quai è in dals facturs da success ils pli impurtants en l'hotellaria e gastronomia. GastroGrischun porscha a ses commembers diversas pussaivladads da sa perfecziunar praticas ed actualas e cumplettescha d'in cuntin la purschida da curs.
Promoziun da la generaziun giuvna
En il futur vul ins motivar dapli emprendistas ed emprendists da far ina scolaziun. Per quel intent cuntinuescha GastroGrischun projects innovativs e che han success e fa attent a quels cun campagnas a l'intern ed a l'extern. Il medem mument sustegna e promova ella er ils manaschis da scolaziun, per che la scolaziun en l'hotellaria e gastronomia daventia pli preziusa ed attractiva.
Politica e cooperaziuns
GastroGrischun s'engascha per cundiziuns da basa optimalas en l'hotellaria, en la gastronomia ed en il turissem e sensibilisescha la politica e la publicitad per ils basegns ed ils interess dals commembers. GastroGrischun sa profilescha en pli sco partenaria per la politica, las autoritads, l'administraziun e la publicitad e collavura stretgamain cun las autras associaziuns chantunalas sco era cun GastroSuisse.
Innovaziun
Il pled innovaziun deriva dal latin innovare che signifitga tant sco «renovar». Perquai n'ha GastroGrischun betg en mira primarmain projects gronds e chars u ideas cumplettamain novas. GastroGrischun vul en emprima lingia sviluppar process, products e servetschs sco era nizzegiar activamain cooperaziuns e novas pussaivladads (sco p.ex. la digitalisaziun). GastroGrischun daventa il trendscout per ses commembers e transpona ils trends relevants ed ils novs tools en recumandaziuns concretas.
Servetschs
Ultra da la cussegliaziun areguard l'economia da manaschi e da la cussegliaziun giuridica e finanziala sustegna e promova GastroGrischun il barat d'experientschas tranter ils commembers ed il svilup d'ideas e da concepts visiunars ed innovativs. Predominarmain vul ins realisar purschidas dals commembers e projects, dals quals ils commembers profiteschan a moda directa ed indirecta.
L'associaziun tgira plinavant las relaziuns publicas, represchenta activamain ils interess, è preschenta en differents gremis e cumissiuns ed administrescha tut il manaschi.